RO Jurnalul Oficial al Uniunii Europene C 14/1

Al șaptelea raport anual privind punerea în aplicare a Acțiunii comune a Consiliului din 12 iulie 2002 privind contribuția Uniunii Europene la combaterea acumulării și proliferării cu caracter destabilizator a armelor ușoare și a armelor de calibru mic (2002/589/PESC)

2010/C 14/01

INTRODUCERE

Pe parcursul anului 2007, în urmărirea obiectivelor acțiunii comune, UE și statele sale membre au continuat să joace un rol activ în toate forurile regionale și internaționale. Cu ocazia reuniunii Primului comitet al celei de a 62-a Adunări Generale a ONU, toate statele membre ale UE au cosponsorizat rezoluția privind asistența acordată statelor pentru reducerea traficului ilicit cu arme de calibru mic și colectarea acestora, depusă de Mali/ECOWAS (Comunitatea Economică a Statelor din Africa de Vest), care a fost adoptată prin consens. De asemenea, rezoluția privind comerțul ilicit cu armament ușor și arme de calibru mic (SALW) sub toate aspectele sale, depusă de Columbia, a fost cosponsorizată de 17 state membre ale UE și susținută de toate acestea.

UE a continuat să furnizeze asistență statelor terțe în combaterea acumulării cu caracter destabilizator de SALW, prin punerea în aplicare a mai multor acțiuni comune și prin proiecte susținute de state membre ale UE la nivel național.

În cadrul politicii sale de cooperare și dezvoltare, Comisia Europeană a continuat să joace un rol substanțial în implementarea Strategiei Uniunii Europene privind armele de calibru mic și armamentul ușor. În 2007, Comisia Europeană și-a continuat activitățile în domeniul SALW prin intermediul instrumentelor sale geografice (în principal Fondul european de dezvoltare), precum și prin intermediul instrumentelor sale tematice.

Consiliul European a adoptat la 15-16 decembrie 2005 o Strategie a Uniunii Europene de combatere a acumulării ilicite și a traficului ilicit de arme de calibru mic și armament ușor (SALW), precum și de muniție aferentă. Acest document subliniază necesitatea unor politici UE consecvente în domeniul securității și cel al dezvoltării, valorificându-se în același timp pe deplin mijloacele aflate la dispoziția UE la nivel multilateral și regional, în interiorul Uniunii Europene și prin intermediul relațiilor sale externe. Documentul servește drept reper de orientare politică pentru activitățile UE în acest domeniu prin diferitele instrumente disponibile, precum și pentru statele membre ale acesteia.

Raportul este structurat în patru părți:

— partea I prezintă eforturile statelor membre de a aborda problemele referitoare la armele ușoare și armele de calibru mic;

— partea II tratează eforturile internaționale de punere în aplicare;

— partea III abordează participarea la activitățile organizațiilor internaționale și la acordurile regionale în domeniul armelor convenționale, în special al armelor ușoare și al armelor de calibru mic;

— partea IV cuprinde alte comentarii și informații relevante.

Raportul acoperă Acțiunea comună 2002/589/PESC a Consiliului și Programul UE pentru prevenirea și combaterea traficului ilicit de arme convenționale, adoptat de Consiliu la 26 iunie 1997. Acesta pune accentul pe activitățile desfășurate în anul 2007.

I. EFORTURI NAȚIONALE DE PUNERE ÎN APLICARE ÎN CURSUL ANULUI 2007

I.A. Cooperare, coordonare și schimb de informații între agențiile administrative și agențiile de aplicare a legii

Acestea sunt contribuțiile furnizate de statele membre ale UE până în prezent cu privire la eforturile naționale ale acestora de consolidare a cooperării între agențiile administrative și agențiile de aplicare a legii în 2007:

AUSTRIA

Austria a susținut în continuare cooperarea, coordonarea și schimbul de informații între agențiile administrative și agențiile de aplicare a legii. În cursul anului 2007, au fost organizate reuniuni interministeriale între Ministerul Afacerilor Europene și Internaționale, Ministerul Internelor, Ministerul Economiei și Muncii și Ministerul Apărării.

Controalele privind exporturile de arme au fost îmbunătățite substanțial prin Legea privind comerțul exterior din 2005 și, ulterior, prin Regulamentul privind comerțul exterior din 2006. Aceste acte legislative de transpunere armonizează acordarea de licențe cu dispozițiile relevante ale Codului de conduită al UE privind exporturile de arme, conferindu-i acestuia un caracter obligatoriu pentru comercianții austrieci. Mai mult, acestea definesc brokerii și activitățile de brokeraj în conformitate cu Poziția comună 2003/468/PESC a Consiliului privind controlul brokerajului cu arme.

Regulamentul austriac privind materialul de război și lista echipamentelor militare altele decât materialul de război, stabilită de Ministerul Economiei și Muncii, corespund Listei comune a Uniunii Europene cuprinzând produsele militare. În temeiul Legii privind comerțul exterior, articolele din Lista comună a UE cuprinzând produsele militare fac obiectul unei licențe de export, de tranzit și de brokeraj. Comerțul intracomunitar cu bunuri care figurează în Lista comună a UE cuprinzând produsele militare face obiectul unei proceduri de monitorizare, cu anumite excepții. Nu se acordă asistență tehnică în legătură cu dezvoltarea, producția, manipularea, funcționarea, mentenanța sau alte activități de întreținere, depozitarea, testarea sau proliferarea sistemelor de arme convenționale cu capacități militare, în următoarele cazuri: în cazul în care această asistență contravine măsurilor restrictive adoptate în temeiul pozițiilor comune ale UE sau al acțiunilor comune ale UE, al rezoluțiilor Organizației pentru Securitate și Cooperare în Europa (OSCE) sau al rezoluțiilor cu forță juridică obligatorie ale Consiliului de Securitate al Organizației Națiunilor Unite.

De asemenea, un regulament aprobat de ministrul apărării enumeră materialul de război și alte arme care sunt luate în considerare în vederea distrugerii. Lista are la bază definițiile UE și ale OSCE.

Austria a desfășurat o acțiune de sensibilizare cu privire la problemele pe care le ridică SALW cu ocazia „zilei deschise” organizate în cadrul Ministerului Afacerilor Europene și Internaționale la 24 octombrie 2007. Publicul a fost informat prin postere și printr-un film documentar cu privire la impactul teribil al comerțului ilicit cu SALW. De asemenea, Academia Națională de Apărare (Institutul pentru Menținerea Păcii și Gestionarea Conflictelor) a publicat un raport privind SALW și a organizat o prezentare.

DANEMARCA

Sistemul general în Danemarca

Ministerul Justiției din Danemarca administrează legislația daneză privind armele și explozivii, care include de asemenea reglementările privind armele ușoare și armele de calibru mic.

Potrivit dispozițiilor legislației daneze privind armele și explozivii, nu se pot importa, produce, achiziționa, deține sau purta arme și muniții în lipsa unei licențe din partea ministrului justiției sau din partea persoanei autorizate de ministru să elibereze astfel de licențe.

De asemenea, legislația prevede că niciun fel de arme sau de explozivi, inclusiv muniții, nu pot fi exportate în absența unei licențe specifice din partea ministrului justiției. Această dispoziție include, de asemenea, armele ușoare și armele de calibru mic.

Ministrul justiției a autorizat inspectoratele de poliție locale să elibereze unele dintre licențele menționate mai sus privind armele ușoare și armele de calibru mic (deținerea de arme de foc etc.).

Baze de date și registre

Poliția daneză a înființat o bază de date electronică centrală (Registrul de evidență a armelor al Poliției) în care toate persoanele autorizate să dețină arme de foc sunt înregistrate pe baza cererilor primite pentru permise de armă de foc și a înregistrării achizițiilor de puști de vânătoare cu țeavă lisă etc. Registrul conține de asemenea informații privind armele pierdute sau furate.

Registrul de evidență a armelor al Poliției conține toate informațiile pertinente, inclusiv categoria și tipul armei, fabricația, modelul, marcajul (numărul), calibrul și caracteristicile speciale. Fiecare armă este înregistrată sub un număr de identificare specific. Poliția poate dispune ca arma să fie marcată cu numărul de identificare în cazul în care arma nu este marcată din fabricație. Registrul include de asemenea informații de natură istorică care fac posibilă identificarea informațiilor privind deținătorii anteriori ai unei arme.

Informațiile privind armele de foc pierdute etc. se raportează de asemenea Sistemului de informații Schengen (SIS).

Toate asociațiile daneze ale purtătorilor de armă („rifle associations”) trebuie, de asemenea, să întocmească propriile lor registre de evidență a armelor, care trebuie să includă informații privind totalitatea armelor de foc deținute de asociație și de membrii acesteia.

La 1 octombrie 2004 a intrat în vigoare o nouă lege conținând norme privind transportul de arme între țări terțe (altele decât Danemarca). Normele interzic transportul de arme etc. către țări care intră sub incidența unui embargou de arme impus de ONU, UE sau OSCE. De asemenea, este interzis transportul între țările terțe care nu au eliberat licențele de export și de import necesare.

În plus, la 14 iunie 2005, Parlamentul danez a adoptat o lege care introduce, printre altele, o reglementare privind brokerajul cu arme. În conformitate cu această lege, în absența unei licențe din partea ministrului justiției sau a persoanei autorizate de respectivul ministru, este interzisă negocierea sau organizarea, în calitate de broker, de tranzacții care implică transferul de arme etc., astfel cum sunt definite în legislația daneză privind armele și explozivii, între țările din afara UE. De asemenea, este interzisă cumpărarea sau vânzarea unor astfel de arme etc. ca parte a unui transfer între țări din afara UE sau organizarea unui astfel de transfer de către deținătorul armelor etc. Interdicția nu se aplică activităților efectuate în alt stat membru al UE sau în afara UE de către persoane a căror reședință se află în străinătate. Legea transpune Poziția comună 2003/468/PESC a Consiliului din 23 iunie 2003 privind controlul brokerajului cu arme.

În 2007, poliția națională daneză a desfășurat o anchetă intensă vizând rockeri și membri ai grupărilor criminale, între altele în scopul de a descoperi și a aduce în fața justiției cazurile de deținere ilicită de arme. În cadrul confruntărilor între diferiți membri ai grupărilor criminale – sau între persoanele asociate acestora – au fost folosite arme în multiple ocazii.

În 2007, Centrul Național de Servicii Criminalistice a primit un total de 949 de arme spre examinare. Poliția națională daneză nu deține informații cu privire la cantitatea de arme confiscată de la membrii grupărilor criminale.

ESTONIA

În cadrul Ministerului Afacerilor Externe a fost înființată o comisie pentru mărfuri strategice. Aceasta este un organ de acordare a licențelor constituit din reprezentanți ai Ministerului Afacerilor Externe, ai Ministerului Apărării, ai Ministerului Economiei și al Comunicațiilor, ai Direcției Poliției de siguranță, ai Direcției Impozite și vămi și ai Direcției de aplicare a legii din Estonia. Comisia pentru mărfuri strategice a considerat întotdeauna că promovarea formării în domeniul mărfurilor strategice este foarte importantă. Ministerul Afacerilor Externe a organizat reuniuni periodice ale Comisiei pentru mărfuri strategice. Aceste întâlniri reunesc experți în armament și în controlul exporturilor. Reuniunile sunt prezidate de un reprezentant al Ministerului Afacerilor Externe.

Prefecturile de poliție organizează în fiecare an campanii de distrugere a armelor și munițiilor ilegale provenite de la cetățeni. Scopul acestor campanii este reducerea cantității de arme și muniții ilegale și sporirea securității societății. Toate armele colectate și confiscate sunt distruse.

Acțiuni de sensibilizare

— Comisia pentru mărfuri strategice administrează și actualizează site-ul web al Ministerului Afacerilor Externe (secțiunea privind controlul exporturilor).

— Sunt organizate seminare cel puțin o dată pe an.

— Informații furnizate de Direcția Impozite și vămi și de Comisia pentru mărfuri strategice celor care încearcă să își livreze mărfurile peste hotare.

— Articole în ziare.

FINLANDA

În februarie 2007, a avut loc reuniunea Grupului de coordonare națională a experților în arme de calibru mic și armament ușor. Grupul de coordonare națională a experților în arme de calibru mic și armament ușor include reprezentanți ai ministerelor implicate în controlul armelor, dezarmare și neproliferarea SALW, precum și reprezentanți ai organizațiilor neguvernamentale naționale care tratează aceste probleme.

Grupul dezbate, inter alia, politica finlandeză în materie de SALW, punerea în aplicare a dispozițiilor și a regulamentelor naționale, regionale și globale și asistența bilaterală furnizată proiectelor privind SALW. Grupul se reunește periodic în cadrul Ministerului Afacerilor Externe și are reprezentanți din partea Ministerului Apărării, a Ministerului Internelor și a Ministerului Comerțului și Industriei. Reprezentanții altor autorități (vamă, controlul frontierelor etc.) sunt invitați să participe oricând este necesar. Organizațiile neguvernamentale sunt invitate în mod periodic.

Legislația amnistiei privind armele de foc a fost aprobată de Parlament la sfârșitul anului 2003 și a intrat în vigoare la 1 ianuarie 2004. Scopul legislației este reducerea numărului de arme ilegale și neînregistrate în Finlanda. Odată cu intrarea în vigoare a legislației, a devenit posibilă predarea către poliție a armelor de calibru mic, a munițiilor și a explozivilor ilegali fără consecințe juridice în cazul în care acestea nu au fost utilizate la săvârșirea unei fapte penale. Numărul total de arme de foc predate în cursul anului 2007 a fost de 3 202.

GERMANIA

Amenințarea la adresa păcii, a securității și a dezvoltării pe care o reprezintă acumularea și proliferarea cu caracter destabilizator a armelor ușoare și a armelor de calibru mic, inclusiv a muniției aferente, continuă să reprezintă un subiect de maximă preocupare. Germania s-a angajat în direcția unei abordări globale privind combaterea și contribuția la stoparea acumulării și a proliferării cu caracter destabilizator a armelor ușoare și a armelor de calibru mic și a muniției aferente. În urmărirea acestui obiectiv, Germania, în calitate de stat membru al Uniunii Europene, este ghidată de Strategia UE de combatere a acumulării ilicite și a traficului ilicit de arme de calibru mic și armament ușor (SALW), precum și de muniție aferentă, care a fost adoptată de Consiliul European la 15-16 decembrie 2005.

Ministerul Afacerilor Externe a organizat reuniuni periodice ale grupului de coordonare națională în materie de SALW. Aceste întâlniri reunesc experți în arme și în controlul exporturilor din partea ministerelor, a administrației, a organizațiilor neguvernamentale și a industriei, în vederea examinării chestiunilor referitoare la armele de calibru mic și armamentul ușor și la muniția aferentă. Grupul dezbate, inter alia, politica germană în materie de SALW în forurile internaționale și regionale, asistența multilaterală și bilaterală, precum și punerea în aplicare a dispozițiilor și a regulamentelor naționale, regionale și globale. Reuniunile sunt prezidate de un reprezentant al Ministerului Afacerilor Externe.

Au fost adoptate diferite inițiative cu privire la cooperarea între organele administrative și agențiile de aplicare a legii la nivel național. Acestea vizează legislația recent adoptată, dar și revizuiri ale modalităților de funcționare practică a legislației existente. Măsurile de formare au constituit în mod periodic o componentă a acestor eforturi. În 2007, aceste inițiative au inclus în special următoarele:

Germania a adoptat măsuri concrete pentru a pune în aplicare dispozițiile Protocolului ONU împotriva fabricării și traficului ilicit de arme de foc, de piese, elemente și muniție pentru acestea, adițional la Convenția Organizației Națiunilor Unite împotriva criminalității organizate transnaționale, precum și dispozițiile Instrumentului internațional care permite statelor să identifice și să urmărească, în mod rapid și fiabil, armamentul ușor și armele de calibru mic ilicite. Prin amendamentele aduse Legii armelor care au rezultat din aceasta, marcarea armelor și obligația de a ține contabilitatea se extind și la piesele esențiale ale armelor și, în consecință, este facilitată depistarea originii armelor la nivel internațional.

GRECIA

În acest an, obiectivul stabilit în cadrul strategiei în materie de infracționalitate, și anume mărirea numărului de confiscări de SALW deținute și comercializate în mod ilegal, prin punerea în aplicare de către autoritățile polițienești competente a unor planuri de acțiune specializate și orientate, a fost atins:

1. controlul comerțului legal cu arme, în toate etapele sale (import, comercializare, deținere, folosire);

2. intensificarea controalelor, în cooperare cu alte autorități din Grecia, în scopul depistării și al confiscării armelor ușoare și armelor de calibru mic importate, comercializate, deținute și folosite în mod ilegal.

Măsuri pentru controlarea comerțului legal cu SALW:

— Autoritățile polițienești din Grecia administrează o bază de date electronică, Autoritatea centrală națională pentru schimbul de informații, și sunt în măsură să primească în mod direct și să transmită informații privind toate armele comercializate și deținute în mod legal. Această bază de date este actualizată în mod constant pentru a include orice modificare care intervine la nivelul deținerii de SALW.

— Toate armele pierdute, furate sau dispărute în alt mod sunt de asemenea consemnate în această bază de date în cazul în care urmează să fie confiscate sau folosite drept probe în cadrul procedurilor penale. Această inițiativă are drept obiectiv identificarea acestora în cazul în care sunt depistate. Baza de date conține istoricul fiecărei arme, de la import până la ultimul său deținător legal (registrul de evidență a armelor). Mai mult, aceasta facilitează schimbul de informații în materie de SALW cu alte autorități din interiorul și din exteriorul Greciei.

— Au fost instituite controale specifice pentru fiecare întreprindere care deține autorizația legală de a comercializa arme. Datele controalelor sunt confruntate cu datele consemnate în baza de date electronică.

— Legea 2168/1993 și deciziile ministeriale relevante constituie cadrul major de reglementare al Greciei în chestiunile legate de arme. Această lege, care este respectată cu strictețe, a fost armonizată cu Directiva 91/477/CEE și cu Convenția Schengen. În anumite cazuri, acest cadru de reglementare include și dispoziții mai stricte (articolul 15 din Legea 2168/1993 și articolul 272 din Codul penal, astfel cum a fost modificat prin Legea 2928/2001).

— Comerțul legal cu arme de calibru mic (import – export – comerț și tranzit) necesită deținerea unei licențe speciale eliberate de autoritatea competentă, în conformitate cu dispozițiile Legii 2168/1993.

— Există o cooperare excelentă cu alte autorități de aplicare a legii (autoritățile portuare și vamale, garda financiară), precum și cu autoritățile militare; în același timp, are loc un schimb de informații cu autoritățile competente din țările din care se importă arme către Grecia.

Măsuri pentru controlarea comerțului ilegal cu SALW:

— Deoarece cooperarea internațională este indispensabilă pentru prevenirea și eliminarea comerțului ilegal cu SALW, Grecia a devenit parte la acorduri de cooperare polițienească transnațională cu țările învecinate și face parte din organizații regionale și internaționale (Inițiativa adriatico-ionică, SECI Europol-Interpol).

— Vehiculele și persoanele care intră în Grecia sunt verificate la punctele de intrare în țară stabilite.

— Sunt efectuate controale constante la frontierele terestre și maritime (în cooperare cu autoritățile portuare) pentru a preveni importurile ilegale de arme de către persoanele care intră ilegal în Grecia.

— Toate cazurile descoperite sunt investigate în mod detaliat în vederea detectării și a neutralizării rețelelor care ar putea activa în domeniul comerțului ilegal cu arme.

— Sunt luate măsuri speciale în zonele cu probleme sporite în ceea ce privește comerțul, deținerea și folosirea armelor, în cooperare cu comunitățile și organele locale.

Anexăm în cele ce urmează un tabel cu armele confiscate de către poliția din Grecia în 2007, fie ca obiecte sau mijloace de săvârșire a infracțiunilor, fie ca articole depistate. Aceste arme constituie probe în cadrul procedurilor juridice inițiate, iar instanțele competente vor decide soarta acestora, la examinarea fiecărei cauze, în conformitate cu articolul 16 din Legea 2168/1993.

Armele confiscate sunt următoarele:

186 puști automate;

404 pistoale;

141 arme de mână;

696 arme de vânătoare.

Numărul total de SALW: 1 427.

IRLANDA

În ultimii ani, Serviciul vamal a constatat o creștere în ceea ce privește depistarea și confiscarea de arme de foc și de piese de arme de foc ilegale care au fost importate în Irlanda. Creșterea se datorează într-o anumită măsură nivelului sporit de violență care se manifestă în traficul și contrabanda cu droguri. În ultimele luni, autoritățile vamale au depistat în mod periodic arme de foc, muniții și piese; aceste depistări includeau arme automate de calibru mare, sisteme de vizare cu laser pentru timp de noapte, echipamente pentru confecționarea sau modificarea munițiilor etc. Cele mai multe dintre aceste depistări vizează arme ilegale provenind din SUA.

Unitatea vamală de aplicare a legii în materie de droguri (Customs Drugs Law Enforcement Unit – CDLE) este punctul vamal de contact național/internațional pentru Serviciul de taxe și vămi (Revenue’s Customs Service) în ceea ce privește armele de foc și munițiile. Schimbul de informații/date operative cu privire la importurile suspecte se desfășoară în mod regulat între funcționarii vamali însărcinați cu depistarea, funcționarii desemnați ai acestei unități și funcționarii desemnați din departamentul Criminalitate și securitate din cadrul Inspectoratului General al Poliției (Garda). Acesta este un dispozitiv util pentru a determina dacă importurile constituie simple încălcări cu privire la licențe sau prezintă o dimensiune care ține de criminalitatea organizată.

Un dispozitiv de legătură specific a fost instituit între funcționarii CDLE și cei ai Biroului național de anchete penale al Poliției pentru a facilita acțiunile comune de asigurare a respectării legii de tipul livrărilor controlate, atunci când există informații și probe care sugerează că acțiunile respective țin de criminalitatea organizată. În ultimele luni au fost efectuate o livrare controlată de muniții și o anchetă comună privind importul de arme automate de către grupări criminale implicate în traficul de droguri.

Unitatea CDLE a fost implicată într-o activitate de cercetare privind necesitățile în materie de formare ale funcționarilor vamali în domeniul recunoașterii și al manevrării sigure ale armelor de foc, ale pieselor acestora, precum și ale armelor chimice, biologice, radiologice și nucleare și înregistrează progrese în elaborarea unui curs de formare în colaborare cu Garda Siochana (poliția națională) și cu armata.

ITALIA

Instituit în iunie 2000 sub coordonarea Ministerului Afacerilor Externe, grupul de lucru tehnic ad-hoc privind armele ușoare și armele de calibru mic include reprezentanți din ministerele, agențiile de aplicare a legii și asociațiile de producători relevante; ultima sa reuniune a avut loc la 18 februarie 2008.

Grupul oferă un forum adecvat pentru discutarea celor mai pertinente aspecte ale acestei chestiuni, inclusiv evoluțiile majore la nivel național și internațional.

În luna februarie a anului trecut, discuțiile s-au centrat în principal pe pregătirea celei de a treia reuniuni bienale a statelor părți (Biennial Meeting of the States Parties – BMSP3) la Programul de acțiune de combatere a traficului ilicit de arme de calibru mic și armament ușor, care s-a desfășurat în 2008. A fost acordată atenția cuvenită instrucțiunilor și sugestiilor oferite de președintele desemnat al BMSP3.

În 2007, forțele armate italiene au distrus arme ușoare și arme de calibru mic, identificate ca excedent, în interiorul frontierelor naționale, după cum urmează:

16 872 pistoale semiautomate Beretta, mod. „34”;

130 645 puști Garand M1;

11 812 puști de asalt FAL BM59;

10 596 diverse.

Total: 169 925 arme ușoare și arme de calibru mic distruse în interiorul frontierelor naționale.

LITUANIA

Pentru perioada de raportare corespunzătoare anului 2007, Lituania a înaintat următoarele rapoarte și chestionare naționale privind SALW:

— Raport voluntar în cadrul Programului de acțiune al ONU privind SALW;

— Informare către Registrul ONU al armelor convenționale;

— Raport anual în conformitate cu Codul de conduită al UE privind exporturile de arme;

— Informare anuală privind importurile și exporturile de arme ușoare și arme de calibru mic, armele ușoare și armele de calibru mic identificate ca excedent și/sau confiscate și distruse în conformitate cu Documentul OSCE privind SALW;

— Chestionar OSCE privind politica și/sau practicile și procedurile naționale pentru exportul de arme convenționale și tehnologie aferentă;

— Rapoarte periodice privind exporturile de arme și de produse cu dublă utilizare în cadrul Aranjamentului de la Wassenaar.

MALTA

Guvernul Maltei a instituit, după cum se precizează în cele ce urmează, măsuri și mijloace riguroase destinate controlării importului și exportului de SALW în Malta.

Malta nu posedă o autoritate de coordonare națională responsabilă de armele ușoare și armele de calibru mic. Cu toate acestea, Malta a instituit, în conformitate cu Programul de acțiune al Organizației Națiunilor Unite privind armele de calibru mic și armamentul ușor (SALW), un punct național de contact, care asigură legătura cu alte autorități naționale relevante, cum ar fi forțele armate din Malta, Divizia Vamă și comerț, printre alte autorități.

Toate importurile de arme de calibru mic și armament ușor din țări terțe sunt direcționate către poliție și către Direcția pentru servicii comerciale, Divizia Comerț, în vederea obținerii licențelor și a autorizației necesare înainte de eliberarea din vamă. Această procedură este menținută în cadrul întregului Departament de vămi la toate punctele de intrare. În același timp, în cazul mărfurilor intracomunitare, a fost adoptată o procedură astfel încât toate importurile de arme de calibru mic și armament ușor să fie direcționate către vamă de către entitatea însărcinată cu cauțiunea vamală sau operatorul de transport relevant. Acestea vor fi ulterior direcționate în vederea obținerii licențelor și a autorizației necesare din partea entităților vizate, aceasta permițând un control mai bun al acestor mărfuri din perspectiva garanțiilor în materie de securitate națională.

PORTUGALIA

Au fost depuse eforturi pentru susținerea cooperării, a coordonării și a schimbului de informații între agențiile administrative și agențiile de aplicare a legii în combaterea acumulării și a proliferării SALW, precum și în ceea ce privește prevenirea traficului ilicit. Înființarea în 2005 a unui grup de coordonare în componența căruia intră reprezentanți din Ministerul Afacerilor Externe, Ministerul Apărării, Ministerul Internelor, serviciile de informații portugheze și Ministerul Finanțelor a contribuit la o mai bună articulare a activității tuturor entităților implicate.

Forțele armate și forțele de securitate reprezintă unicii utilizatori finali autorizați ai armelor militare, iar stocurile acestora sunt păstrate în regimul unui control strict. Armele sunt depozitate în incinte speciale, cu respectarea măsurilor de securitate adecvate. Problema gestionării stocurilor de arme de calibru mic este abordată în detaliu în Regulamentul 933/2006, care instituie diferite proceduri de securitate.

În ceea ce privește armele destinate uzului civil, gestionarea stocurilor este controlată prin intermediul unui sistem informatic central, administrat de poliție.

Producerea, achiziționarea, deținerea, transportarea, depozitarea și comercializarea (inclusiv brokerajul) ilegale de SALW sunt sancționate în Legea 5/2006 (articolele 86 și 87). Sancțiunile pot varia de la amenzi până la pedepse cu închisoare până la 10 ani.

În cursul anului 2007 a fost reținut un număr total de 1 542 de arme și 605 432 de muniții; 2 889 au fost livrate autorităților.

SLOVACIA

Republica Slovacă dispune de legislația adecvată și a instituit măsurile administrative necesare pentru a controla producția, deținerea, marcarea și comercializarea armelor ușoare și a armelor de calibru mic. Sistemul de control eficace al exporturilor le permite autorităților să identifice și să monitorizeze circulația armelor în orice moment pe teritoriul Slovaciei.

Pentru a preveni fabricarea și traficul ilicite de arme ușoare și arme de calibru mic și deturnarea acestora către destinatari neautorizați, Slovacia menține un control eficace asupra producției de arme ușoare și arme de calibru mic și asupra comerțului exterior și interior sub toate aspectele sale.

Acest sistem susține în mod eficace combaterea traficului ilicit de arme convenționale în Republica Slovacă.

SLOVENIA

În Slovenia, Ministerul Afacerilor Externe rămâne autoritatea de coordonare pentru punerea în aplicare a programului de acțiune al ONU. Ministerul este de asemenea responsabil de activitățile Sloveniei în domeniul politicii externe cu privire la SALW. În calitate de membru UE, Slovenia trebuie să se angajeze în anumite activități ale organizațiilor internaționale și regionale. Ministerul Internelor controlează exporturile și importurile de SALW, iar Ministerul Apărării este responsabil de controlul importurilor și al exporturilor de SALW destinate uzului militar. Poliția slovenă și administrația vamală sunt responsabile de controlul frontierei de stat și al trecerilor frontierei. Acestea efectuează un control direct asupra mărfurilor care traversează frontiera de stat. Poliția a confiscat cantități semnificative de SALW pe care persoanele fizice încercau să le transporte pe teritoriul Republicii Slovenia.

Decretul guvernamental din 21 februarie 2008 a înnoit componența punctului național de contact pentru SALW. Organul de coordonare națională pentru SALW s-a alăturat altor organe guvernamentale relevante în vederea creării și a coordonării politicilor naționale în domeniul SALW. Punctul național de contact pentru SALW constă în reprezentanți ai Ministerului Afacerilor Externe, ai Ministerului Internelor, ai Ministerului Apărării, ai Ministerului Finanțelor, ai Ministerului Transporturilor și ai Agenției Slovene de Informații și Securitate.

În 2007, Slovenia a intrat în spațiul Schengen. Guvernul consideră această integrare ca fiind o prioritate importantă. În ultimii ani, Slovenia a plasat în mod progresiv ofițeri de poliție suplimentari la punctele sale de trecere a frontierei, astfel încât numărul total al acestora se ridică în prezent la 2 800.

SPANIA

Diferitele departamente ministeriale însărcinate cu coordonarea acțiunilor și a schimburilor de informații în materie de SALW și de muniții aferente au organizat reuniuni în mod regulat cu privire la aceste chestiuni, în special în cadrul Comisiei interministeriale permanente pentru arme și explozivi (CIPAE, două reuniuni lunare), al Comisiei interministeriale însărcinate cu comerțul exterior al produselor militare și al produselor cu dublă utilizare (JIMDDU, o reuniune lunară), precum și în cadrul grupurilor de lucru însărcinate cu identificarea și combaterea traficului de SALW.

SUEDIA

O amnistie privind armele de foc la scară națională a fost organizată în Suedia în perioada 1 martie-31 mai 2007. Amnistia a fost anunțată în media, inclusiv televiziunea națională. Cetățenilor le-a fost conferită protecția anonimatului în momentul predării armelor de foc către autoritățile de poliție locale pe parcursul perioadei indicate. Rezultatul a fost considerat un succes. Au fost predate 13 570 de arme și peste 14 tone metrice de muniție. Marea majoritate a armelor erau arme de vânătoare vechi, dar au fost primite de asemenea și mai multe pistoale și revolvere și chiar câteva arme de foc de tip complet automat. Toate armele primite urmează să fie distruse de Laboratorul Național de Știință Criminalistică.

REGATUL UNIT

Regatul Unit, în lupta sa împotriva amenințării globale la adresa păcii, a securității și a dezvoltării pe care o reprezintă acumularea și proliferarea cu caracter destabilizator a armelor ușoare și a armelor de calibru mic, își menține angajamentul față de punerea în aplicare deplină a Programului de acțiune al ONU pentru prevenirea, combaterea și eradicarea comerțului ilicit cu arme de calibru mic și armament ușor (SALW) sub toate aspectele sale și, prin urmare, sprijină pe deplin Acțiunea comună a UE privind contribuția Uniunii Europene la combaterea acumulării și proliferării cu caracter destabilizator a armelor ușoare și a armelor de calibru mic.

Strategia de securitate și de control al armelor de calibru mic a Biroului britanic de prevenire a conflictelor (Conflict Prevention Pool – CPP), gestionată de Ministerul Afacerilor Externe și al Commonwealth-ului (Foreign & Commonwealth Office – FCO), de Ministerul Apărării și de Departamentul pentru dezvoltare internațională (Department for International Development – DfID), contribuie la o susținere mai semnificativă acordată de Regatul Unit activității de prevenire a conflictelor, prin abordarea cauzelor structurale, pe termen lung, ale conflictelor, prin gestionarea tensiunilor și a violenței regionale și naționale și prin susținerea reconstrucției postconflict. Din 2001, Regatul Unit a furnizat peste 31 milioane GBP pentru susținerea măsurilor de reducere a furnizării și a cererii de SALW, precum și a disponibilității acestora. Regatul Unit a susținut ONU, UE, partenerii regionali și subregionali și pe cei reprezentați de organizațiile neguvernamentale în procesul de colectare și distrugere a armelor, la îmbunătățirea instalațiilor de depozitare a acestora, la elaborarea și punerea în aplicare a acordurilor regionale în materie de control, la elaborarea legislației naționale, la dezvoltarea capacității de gestionare a armelor și la inițierea de campanii de sensibilizare și de educare a publicului.

Pentru o imagine globală a activităților întreprinse de Regatul Unit în ceea ce privește punerea în aplicare a Programului de acțiune al ONU și a instrumentului internațional de marcare și urmărire, consultați site-ul web al Biroului pentru probleme de dezarmare al ONU: http://www.un-casa.org/CASACountryProfile/PoANationalReports/2008@205@UK%202008.doc

I.B. Legislația recent adoptată, revizuiri ale modalităților de funcționare practică a legislației existente

O serie de state membre au introdus legislație recent adoptată în 2008 sau se află în cursul unui proces de revizuire a legislației existente. În cele ce urmează sunt prezentate informații detaliate cu privire la acestea:

BELGIA

Legea din 8 iunie 2006 a consolidat legislația belgiană cu privire la arme, în special prin extinderea categoriilor de arme interzise. Deținătorii acestor arme trebuie să le înmâneze poliției până la 31 octombrie 2008 sau să dispună transformarea acestora în arme care nu sunt interzise. Potrivit Ministerului Internelor din Belgia, aproximativ 120 000 de arme au fost colectate de poliție până în prezent în acest mod.

BULGARIA

În cursul perioadei de raportare corespunzătoare anului 2007, au fost adoptate noi acte legislative care reglementează exporturile, importurile și transferurile de SALW. Noua Lege privind controlul exporturilor de arme și produse și tehnologii cu dublă utilizare și regulamentul de punere în aplicare a acesteia servesc drept bază pentru sistemul de control al exporturilor din Republica Bulgaria. Legislația actuală reflectă acquis-ul UE relevant din domeniul controlului exporturilor, inclusiv criteriile și principiile prevăzute în Codul de conduită al UE privind exporturile de arme, care în decembrie 2008 a fost transformat într-o poziție comună a UE, Poziția comună privind controlul brokerajului cu armament din 2003, Regulamentul (CE) nr. 1334/2000 al Consiliului și alte documente ale UE. Aceasta menține, de asemenea, mecanismul pe două niveluri de acordare a licențelor și de control, conform căruia o firmă ar trebui să dețină o licență de activitate pentru a desfășura activități de comerț exterior cu armament înainte de a solicita eliberarea unei licențe (sau, în terminologia care ne este proprie, a unui permis) pentru un transfer specific.

Licența de activitate (autorizația) este emisă de Consiliul interministerial privind complexul militaro-industrial și pregătirea de mobilizare și Consiliul de Miniștri și conferă dreptul de a desfășura activități de comerț exterior, de a efectua transporturi și de a servi drept broker în tranzacțiile care implică arme. Aceasta este acordată entităților eligibile care satisfac criteriile de stabilitate economică și de fiabilitate, definite în mod explicit în Legea privind controlul exporturilor.

Licența se acordă inițial pentru o perioadă de probă de un an, iar ulterior, în funcție de performanțe, poate fi extinsă la trei ani. În conformitate cu noua legislație din Bulgaria, toți brokerii au obligația de a deține un certificat de înregistrare valabil emis de Consiliul interministerial. Cu condiția ca aceștia să îndeplinească criteriile de stabilitate economică și de fiabilitate, înregistrarea este valabilă pentru o perioadă de trei ani.

Permisul pentru un transfer specific este emis de la caz la caz de Comisia interministerială pentru controlul exporturilor și neproliferarea armelor de distrugere în masă și Ministerul Economiei și Energiei. Aceste permise sunt valabile pentru un an, valabilitatea lor putând fi extinsă pentru încă șase luni. Tipurile de permise emise includ permisul de export, permisul de import, permisul de transfer, permisul de tranzit.

Brokerii trebuie să solicite un permis de brokeraj pentru fiecare tranzacție de brokeraj.

Bulgaria menține o listă națională a destinațiilor controlate, mai exact o listă a țărilor și a organizațiilor cu privire la care Bulgaria aplică embargouri și restricții. Respectiva listă este actualizată în mod periodic în conformitate cu rezoluțiile Consiliului de Securitate al ONU și cu deciziile UE și ale OSCE.

Solicitanții de permise pentru transferuri specifice trebuie să depună în original un certificat de utilizare finală (CUF), autenticitatea acestuia făcând obiectul unei verificări, inclusiv prin canale diplomatice. Elementele certificatului de utilizare finală sunt în deplină conformitate cu Lista de garanții a Aranjamentului de la Wassenaar și cu cele mai bune practici enumerate în Ghidul de utilizare a Codului de conduită al UE privind exporturile de arme (transformat recent într-o poziție comună a UE).

Garanțiile postexpediere sunt de asemenea încorporate în legislația și în practica în materie de control al exporturilor din Bulgaria. Fiecare solicitant este obligat să furnizeze un certificat de control al livrării (CCL), emis de către autoritățile competente din țara de destinație finală. Există o dispoziție legală care prevede că pot fi efectuate inspecții la fața locului atunci când acest lucru este considerat necesar.

CIPRU

Exportul, tranzitul și retransferul (reexportul) de SALW sunt reglementate prin Ordinul ministerial 257/2005, Ordinul apărării („Regulamentul privind exporturile de echipamente militare”) din 2005, astfel cum a fost modificat prin Ordinul ministerial 165/2008. Ordinul anterior menționat este aliniat Codului de conduită al UE privind exporturile de arme și declarației relevante a Consiliului din 13 iunie 2000 (2000/C191/01). Ministerul Comerțului, Industriei și Turismului este autoritatea competentă în ceea ce privește emiterea tuturor licențelor de export, retransfer (reexport) și tranzit pentru SALW. Serviciul de vămi și accize este responsabil de executarea controalelor în conformitate cu dispozițiile legislației vamale.

Importul, achiziționarea, deținerea și transportul de SALW sunt reglementate de Legea 113(1)/2004 „privind armele de foc și alte arme decât cele de foc”. Legea este aliniată Directivei 91/477/CEE a Uniunii Europene, astfel cum a fost modificată, și Declarației 2000/C191/01 a Consiliului.

Fabricarea anumitor SALW este reglementată de Legea 113(I)2004 [partea III, articolul 7 alineatul (I)]. În temeiul legii respective, fabricarea este interzisă pentru cetățenii sau persoanele a căror reședință se află în Republica Cipru, cu excepția cazurilor în care aceștia dețin licențe valabile în acest scop, care sunt eliberate de șeful Poliției. Această licență specifică este eliberată cetățenilor în condițiile prevăzute de lege. Condițiile includ, printre altele, absența sancțiunilor penale în cazierul solicitantului, o anchetă pentru a stabili că deținerea unei licențe nu este periculoasă pentru persoana respectivă, pentru guvern sau pentru ordinea publică și, în cele din urmă, condiția ca persoana respectivă să fie declarată aptă în urma unui examen medical guvernamental. Producerea, deținerea, depozitarea și comercializarea în mod ilegal de SALW sunt reglementate de Legea 113(I)2004. Legea prevede pedepse cu închisoare de până la 15 ani și/sau amenzi în valoare de 42 715 EUR pentru încălcarea dispozițiilor sale.

În cadrul Inspectoratului General al Poliției din Cipru au fost înființate o secție specială pentru ținerea evidenței (arhiva națională de arme) și o bază de date electronică care facilitează schimbul de informații în materie de SALW cu alte autorități competente din UE, cu organizații regionale și cu alte țări.

FRANȚA

Embargouri

Proiectul de lege privind atingerea adusă măsurilor de embargo și altor măsuri restrictive, care modifică Codul penal, a fost adoptat de Senat la 10 octombrie 2007, înainte de a fi transmis Adunării naționale. Acesta prevede sancțiuni penale în caz de încălcare a embargoului sau a măsurilor restrictive, cărora le conferă o definiție în cadrul dreptului intern, în conformitate cu recomandările Rezoluției 1196 a Consiliului de Securitate al ONU.

Intermediere

Proiectul de lege care instaurează un regim de autorizare prealabilă a operațiunilor de intermediere și de cumpărare în vederea revinderii a fost înregistrat la Senat la 5 iunie 2007. Acest regim de control trebuie să se aplice persoanelor care își au reședința sau s-au stabilit în Franța și care efectuează operațiuni de cumpărare și de revindere în străinătate și va fi însoțit de sancțiuni penale. Instaurarea acestui regim de control a priori va completa astfel controlul exercitat asupra persoanelor fizice sau juridice care activează ca intermediari.

IRLANDA

Recent adoptata directivă a UE de modificare a Directivei 91/477/CEE privind controlul achiziționării și deținerii de arme ia în considerare dispozițiile Protocolului privind armele de foc și va contribui la facilitarea ratificării acestuia de către Irlanda în viitorul apropiat.

Ca urmare a adoptării Legii justiției penale din 2006, ministrul justiției a introdus o amnistiere națională pentru armele de foc și armele ofensive. Persoanele fizice au avut la dispoziția lor o perioadă de două luni pe durata căreia au putut preda mitralierele, muniția și armele ofensive fără a fi supuse vreunei sancțiuni pentru simpla deținere ilegală a acestora. Cu toate acestea, toate armele predate au fost supuse unei examinări criminalistice, iar persoanele în cauză ar putea face încă obiectul unei urmăriri penale în cazul în care s-ar stabili că armele respective au fost utilizate la săvârșirea unei infracțiuni. Au fost predate 1 002 de arme la posturile de poliție de pe întreg teritoriul național, iar în noiembrie 2006 ministrul a introdus pedepse minime obligatorii pentru anumite infracțiuni cu privire la arme de foc.

Aceste infracțiuni și noile pedepse aferente includ:

1. deținerea de arme de foc cu scopul punerii în pericol a vieții – pedeapsă maximă cu detențiune pe viață și pedeapsă minimă obligatorie cu închisoare de 10 ani;

2. folosirea armelor de foc cu scopul de a se opune arestării sau de a înlesni evadarea – pedeapsă maximă cu detențiune pe viață și pedeapsă minimă obligatorie cu închisoare de 10 ani;

3. deținerea de arme de foc în momentul deturnării unui vehicul – pedeapsă maximă cu închisoare de 14 ani și pedeapsă minimă obligatorie cu închisoare de 5 ani;

4. deținerea de arme de foc sau de muniții în circumstanțe suspecte – pedeapsă maximă cu închisoare de 14 ani și pedeapsă minimă obligatorie cu închisoare de 5 ani;

5. portul de arme de foc cu intenția de a săvârși o infracțiune – pedeapsă maximă cu închisoare de 14 ani și pedeapsă minimă obligatorie cu închisoare de 5 ani; precum și

6. modificarea unei arme de foc – pedeapsă maximă cu închisoare de 10 ani și pedeapsă minimă obligatorie cu închisoare de 5 ani.

Atunci când Legea justiției penale din 2006 va fi pe deplin pusă în aplicare, în momentul când o persoană va dori să dețină o astfel de armă de foc supusă restricțiilor, aceasta va depune o cerere adresată comisarului de poliție pentru acordarea unui certificat de armă de foc și va face proba faptului că îndeplinește condițiile prevăzute în secțiunea 4 din Legea privind armele de foc din 1925, astfel cum a fost modificată de Legea justiției penale din 2006. În plus, comercianții de arme de foc care doresc să importe sau să depoziteze arme de foc care fac obiectul restricțiilor trebuie să obțină o autorizație specială din partea ministrului.

ITALIA

Italia a ratificat Convenția ONU împotriva criminalității transnaționale și protocoalele adiționale la aceasta (inclusiv Protocolul împotriva fabricării și traficului ilicit de arme de foc, de piese, elemente și muniție pentru acestea) la 16 martie 2006, prin Legea nr. 146/2006. Legea italiană privind armele de foc a fost modificată în consecință, prevăzând existența unui registru pentru o perioadă de nu mai puțin de zece ani în care să se consemneze informațiile privind atât armele de foc, cât și procedurile de marcare efectuate în țara de fabricație.

LETONIA

În anul 2007 au fost introduse mai multe modificări în legislația existentă în vederea consolidării controalelor exporturilor în materie de arme ușoare și arme de calibru mic. Au fost aprobate, de asemenea, noi reglementări care definesc listele naționale de mărfuri strategice controlate, precum și procedurile de eliberare a diferitelor tipuri de licențe.

(a) Legea privind circulația mărfurilor cu semnificație strategică din 19 iulie 2007. Legea este menită să asigure controlul circulației mărfurilor strategice în conformitate cu cerințele naționale și internaționale pentru monitorizarea exportului, importului, transferului și a tranzitului acestora. Legea prevede disocierea autorității între instituțiile însărcinate cu controlul mărfurilor strategice, a responsabilităților și a cooperării acestora, precum și termenii utilizați în legislație, inclusiv brokerajul. Legea definește autoritatea Comitetului pentru controlul mărfurilor strategice în ceea ce privește evaluarea cererilor de licență, precum și procedura de expertizare și de identificare a anumitor bunuri.

(b) Legea privind punerea în aplicare a sancțiunilor organizațiilor internaționale din 3 ianuarie 2007. Sancțiunile impuse de ONU sau de UE sunt puse în aplicare în Letonia prin regulamente ale UE sau prin lege. Sancțiunile pot fi puse în aplicare prin aplicarea oricăruia dintre cele trei tipuri de măsuri de punere în aplicare recunoscute de legea privind punerea în aplicare a sancțiunilor organizațiilor internaționale, și anume restricțiile financiare, restricțiile tranzacționale (contractuale) și restricțiile de călătorie.

(c) Reglementările nr. 747 ale Cabinetului de Miniștri din 6 noiembrie 2007, „Procedurile prin care sunt emise licențele și alte documente privind controlul mărfurilor strategice”. Reglementările prevăd proceduri de emitere, de refuzare sau de anulare a licențelor de import, export, transfer sau tranzit pentru produsele militare și produsele cu dublă utilizare, precum și a certificatelor de utilizare finală, a certificatelor internaționale de import și a certificatelor de control al livrării.

(d) Reglementările nr. 701 ale Cabinetului de Miniștri din 16 octombrie 2007, „Legea de instituire a Comitetului pentru controlul mărfurilor strategice”. Reglementările stabilesc funcțiile și responsabilitățile comitetului.

(e) Reglementările nr. 736 ale Cabinetului de Miniștri din 11 octombrie 2007, „Procedura prin care documentele de aprobare sunt eliberate de Poliția de Stat pentru transferul armelor de foc și al munițiilor pe teritoriul statelor membre ale UE”. Reglementările prevăd procedura prin care sunt obținute documentele de aprobare din partea Poliției de Stat pentru transferul armelor de foc și al munițiilor pe teritoriul statelor membre ale UE, precum și procedura prin care sunt eliberate documentele. Reglementările conțin norme din Directiva 91/477/CEE a Consiliului din 18 iunie 1991 privind controlul achiziționării și deținerii de arme și din Directiva 93/15/CEE a Consiliului din 5 aprilie 1993 privind armonizarea dispozițiilor referitoare la introducerea pe piață și controlul explozivilor de uz civil.

(f) Reglementările nr. 645 ale Cabinetului de Miniștri din 25 septembrie 2007, „Cu privire la lista națională de mărfuri și servicii cu semnificație strategică”. Noile reglementări prevăd lista mărfurilor care urmează să facă obiectul controlului, în plus față de cele incluse în Regulamentul (CE) nr. 1334/2000 al Consiliului și cele din Lista comună a Uniunii Europene cuprinzând produsele militare. În conformitate cu reglementările actuale, lista este aprobată de guvern, spre deosebire de procedura anterioară prin care Comitetul pentru controlul mărfurilor strategice deținea autoritatea în materie.

În 2007, au fost soluționate 28 de cauze penale cu privire la producerea, cumpărarea, depozitarea și folosirea armelor, munițiilor și a explozivilor în Letonia. Aceste infracțiuni vizează în principal arme de vânătoare depozitate în mod ilegal. În 2007, instituțiile Poliției de Stat din cadrul Ministerului Internelor din Republica Letonia au confiscat 82 de arme de foc. În conformitate cu Legea penală au fost inițiate 227 de proceduri penale.

LITUANIA

La 8 august 2007, Guvernul Republicii Lituania a modificat Lista comună cuprinzând produsele militare pentru a reflecta modificările intervenite în Lista comună a Uniunii Europene cuprinzând produsele militare.

La 29 august 2007, Guvernul Republicii Lituania a modificat Lista statelor către care exportul sau tranzitul de bunuri care figurează în Lista comună a Uniunii Europene cuprinzând produsele militare este interzis și cu privire la care brokerajul în negocierile sau tranzacțiile cu bunurile care figurează în Lista comună a UE este interzis, pentru a reflecta modificările intervenite în măsurile restrictive (embargourile privind armele) impuse de către Consiliul de Securitate al ONU sau de Uniunea Europeană.

La 21 decembrie 2007, Legea privind controlul armelor și al munițiilor a fost modificată, inter alia, pentru a adapta mai bine sistemul de control al activităților de brokeraj la cerințele Directivei 91/477/CEE a Consiliului din 18 iunie 1991 privind controlul achiziționării și deținerii de arme.

LUXEMBURG

Nu a fost introdus niciun act legislativ nou în cursul anului 2007.

Legea din 15 martie 1983 privind armele și munițiile, precum și Regulamentul mare-ducal din 31 octombrie 1995 privind importul, exportul și tranzitul de arme, muniții și materiale destinate uzului militar și de tehnologii aferente constituie temeiul juridic pertinent în domeniu. Acestea sunt publicate în „Mémorial”, jurnalul oficial din Luxemburg. O revizuire a legislației existente se află încă în desfășurare.

În scopul garantării coordonării internaționale în domeniul armelor ușoare și al armelor de calibru mic, Ministerul Afacerilor Externe a fost însărcinat cu gestionarea legăturilor cu alte state și organizații.

Arme interzise

În conformitate cu articolul 4 din Legea din 15 martie 1983 privind armele și munițiile, sunt interzise importul, producerea, modificarea, repararea, achiziționarea, cumpărarea, deținerea, depozitarea, transportul, portul, înstrăinarea, vânzarea, exportul și comercializarea anumitor arme și muniții. Cu toate acestea, prin derogare de la acest articol, ministrul justiției poate acorda o autorizație, și anume pentru:

(a) importul, achiziționarea, cumpărarea, transportul, deținerea, vânzarea, înstrăinarea, exportul sau comerțul de arme și muniții care constituie antichități, obiecte de artă sau decorative sau care sunt destinate păstrării într-o colecție sau panoplie; autorizația poate fi supusă condiției ca arma să fie definitiv inutilizabilă;

(b) importul, achiziționarea, cumpărarea, transportul, deținerea, vânzarea, înstrăinarea și exportul de arme și muniții destinate uzului științific sau educativ;

(c) importul, exportul și tranzitul de arme în proveniență din alte țări și destinate altor țări.

Această autorizație poate fi supusă condiției ca armele enumerate mai sus să nu poată servi altor scopuri decât cele menționate anterior.

Luxemburgul nu posedă un sistem național de marcare utilizat la fabricarea și/sau importul de arme de calibru mic. Nu există uzine de fabricare a armelor în Marele Ducat. Armurierii și comercianții de arme și muniții trebuie să țină un registru care trebuie să consemneze intrarea și ieșirea armelor, precum și modelul, calibrul, numărul de fabricație al fiecărei arme, precum și numele și adresa furnizorului și numele și adresa persoanei care a achiziționat.

Registrul trebuie, de asemenea, să indice numărul și data de eliberare a autorizației ministeriale. Acesta trebuie prezentat în cazul oricărei solicitări din partea agenților autorității publice. Armurierilor și comercianților de arme li se poate solicita eliberarea unei copii a registrului către ministrul justiției. Cantitățile maxime de arme și muniții pe care armurierii și comercianții de arme sunt autorizați să le păstreze în stoc sunt fixate de către ministrul justiției.

În cazul unor revolte, adunări suspecte sau al unor atingeri aduse liniștii publice, ministrul justiției poate dispune închiderea sau evacuarea tuturor magazinelor și a depozitelor de arme sau muniții sau transferarea acestora către un loc indicat de el însuși.

Încălcarea dispozițiilor Legii din 15 martie 1983 se pedepsește cu închisoare de la 8 zile la maximum 5 ani.

Operațiunile de export

În cazul achiziționării unei arme în Marele Ducat în vederea exportării sale, armurierul prezintă o cerere adresată Ministerului Justiției pentru ca vânzătorul să obțină autorizația de a exporta arma, adică de a o transporta de la locul achiziționării până la frontieră. Cererile de licență de export de arme, muniții, materiale destinate în special uzului militar și de tehnologii aferente trebuie să fie însoțite de un certificat internațional de import sau de utilizare finală. Regulamentul mare-ducal modificat din 31 octombrie 1995 prevede că ministrul afacerilor externe, al comerțului exterior și al cooperării stabilește forma și conținutul acestor documente.

În cadrul și în aplicarea Directivei 91/477/CEE privind controlul achiziționării și deținerii de arme (articolul 11), Luxemburgul comunică celorlalte state membre vizate autorizațiile de export către teritoriile lor corespunzătoare care au fost acordate.

Biroul de Licențe poate solicita ca cererile de tranzit de arme, muniții, materiale destinate în special uzului militar și de tehnologii aferente să fie însoțite de un document prin care autoritățile competente din țara de proveniență a mărfurilor să ateste că exportul către țara de destinație indicată este autorizat.

Cererile de licență de export și de tranzit trebuie să fie însoțite de un angajament, semnat de către solicitant, de a exporta sau tranzita marfa conform cererii de licență. După fiecare expediere a mărfurilor acoperite de o licență de export, exportatorul va trebui să furnizeze Biroului de Licențe, în termen de trei luni, dovada sosirii acestora în țara de destinație autorizată și oferirea spre consum a acestora de către importator.

Dovada se face fie prin documentul eliberat de către administrația vămilor din țara importatoare care stabilește că mărfurile exportate au fost declarate pentru consum, fie prin orice alt document care stabilește preluarea directă a acestor mărfuri de către autoritatea calificată din țara importatoare sau de către orice operator mandatat de aceasta.

Distrugerea armelor

În ceea ce privește distrugerea armelor, metoda utilizată de Luxemburg (armata luxemburgheză, poliția mare-ducală și administrația vămilor) este distrugerea prin decupare (destruction by severing). Această distrugere este asigurată de armurăria serviciilor respective. Metalele decupate sunt asamblate într-un container și sunt ulterior transportate de către responsabilii armurăriei la o întreprindere siderurgică unde – în prezența unor martori – aceste metale decupate sunt topite în furnale electronice. Ulterior este întocmit un proces-verbal.

ȚĂRILE DE JOS

Țările de Jos nu au făcut nicio modificare în 2006 în ceea ce privește legislația privind armele ușoare și armele de calibru mic.

POLONIA

Legea din 22 iunie 2001 privind activitatea economică din domeniul producției și al comercializării explozivilor, armelor, munițiilor și tehnologiilor destinate uzului militar sau polițienesc [Jurnalul Oficial (Journal of Laws) nr. 67, punctul 679, cu modificările ulterioare] a fost modificată pentru a armoniza reglementările din Polonia cu legislația Uniunii Europene.

La 23 noiembrie 2004, Consiliul de Miniștri a emis Ordonanța privind impunerea de interdicții și restricții cu privire la vânzările de mărfuri cu importanță strategică pentru siguranța statului (Jurnalul Oficial nr. 255, punctul 2557, cu modificările ulterioare), care definește o listă a statelor către care exporturile de arme sunt interzise sau fac obiectul unor restricții. La 1 august 2007, ordonanța a fost modificată și actualizată în conformitate cu obligațiile internaționale ale Poloniei care decurg din calitatea sa de membru al ONU și al UE.

Au fost introduse, de asemenea, modificări în Legea din 21 mai 1999 privind armele și munițiile (Jurnalul Oficial nr. 53, punctul 549, cu modificările ulterioare), dar acestea nu au avut efecte asupra chestiunii producției, comercializării și marcării armelor.

În ceea ce privește celelalte acte legislative privind armele ușoare și armele de calibru mic, Polonia nu au făcut nicio modificare.

PORTUGALIA

În 2006 a intrat în vigoare un nou cadru juridic, care reglementează producerea, repararea, importul, exportul, transferul, depozitarea, circulația, comerțul, acordarea de licențe, achiziționarea și deținerea de arme ușoare și arme de calibru mic, de componente ale acestora și de muniții aferente.

Toate articolele care figurează în Lista comună a Uniunii Europene cuprinzând produsele militare și în Lista de armamente și muniții a Aranjamentului de la Wassenaar, inclusiv armele ușoare și armele de calibru mic, sunt supuse controlului exporturilor.

Importul și exportul de arme ușoare și arme de calibru mic este condiționat de obținerea unui permis eliberat de autoritatea de acordare a licențelor din cadrul Ministerului Apărării sau al Ministerului Internelor, în funcție de uzul militar sau civil căruia îi sunt destinate armele.

Tranzitul este reglementat de aceleași norme de import și de export, necesitând astfel obținerea unui permis din partea autorității de acordare a licențelor.

Cererile sunt examinate de la caz la caz. Fiecare cerere este, de asemenea, examinată de Ministerul Afacerilor Externe, din perspectiva intereselor de politică externă, incluzând respectarea criteriilor consacrate de Codul de conduită al UE privind exporturile de arme.

Criteriile Codului de conduită sunt luate în considerare ca standard minim în evaluarea cererilor de licență. Licențele de export nu se acordă în cazul în care există embargouri ale ONU, UE sau OSCE aflate în vigoare. Pentru armele ușoare și armele de calibru mic, se aplică, de asemenea, Liniile directoare ale Aranjamentului de la Wassenaar, adoptate în 2002.

Practicile naționale în materie de marcare respectă pe deplin cele mai bune practici stabilite în instrumentele internaționale, și anume Protocolul ONU privind armele de foc, Liniile directoare ale Aranjamentului de la Wassenaar privind cele mai bune practici în domeniul exporturilor de arme ușoare și arme de calibru mic, Ghidul OSCE privind cele mai bune practici pentru marcarea, evidența și trasabilitatea armelor ușoare și a armelor de calibru mic și Instrumentul internațional care permite statelor să identifice și să urmărească, în mod rapid și fiabil, armamentul ușor și armele de calibru mic ilicite.

În ceea ce privește armele destinate uzului militar, Ministerul Apărării solicită ca armele importate și armele exportate să fie marcate cu numele fabricantului, țara de fabricație și numărul de serie. Marcarea unor informații suplimentare de tipul anului de fabricație, al modelulului/tipului armei și al calibrului este, de asemenea, încurajată.

În ceea ce privește armele de calibru mic destinate uzului civil, articolul 53 din Legea 5/2006 obligă fiecare fabricant să marcheze fiecare armă de acest gen cu numele său, modelul, anul de fabricație și numărul de serie. Armele de foc produse în Portugalia ar trebui să prezinte o marcă distinctă emisă de o entitate oficială, recunoscută de Ministerul Internelor.

În cazul unei operații de reparare a unei arme de foc care poate antrena ștergerea numărului de serie, respectivele arme de foc ar trebui să fie examinate și marcate în prealabil.

În cazul armelor identificate fără marcaj adecvat, autoritățile naționale fac corecturile corespunzătoare.

Ministerul Apărării păstrează un registru actualizat privind transferurile de arme destinate uzului militar, precum și de arme deținute sau depozitate de forțele armate sau forțele de securitate.

Ministerul Internelor este responsabil cu registrul de arme de calibru mic destinate uzului civil, care conține informații privind armele produse, importate, exportate sau transferate. Fiecare registru include informații privind următoarele elemente: fabricantul, numărul, modelul, calibrul și elemente ale tranzacției (data, entitățile implicate, licența).

Alte situații, precum furtul, pierderea și interceptarea armelor fac obiectul consemnării în registru.

ROMÂNIA

Nu au existat noi inițiative sau modificări ale legislației primare în ceea ce privește chestiunile legate de SALW.

Legislația secundară a fost actualizată prin Hotărârea Guvernului nr. 924/2007 pentru aprobarea Listei cuprinzând produsele militare supuse regimului de control al exporturilor, importurilor și altor operațiuni, prin Ordinul nr. 200/2007 al președintelui ANCEX (Agenția Națională de Control al Exporturilor) privind aprobarea formularelor-tip utilizate pentru eliberarea licenței globale de export de produse militare și Ordinul nr. 155/2007 al președintelui ANCEX privind acordarea consultanței de specialitate referitoare la încadrarea unor produse.

SLOVACIA

În ceea ce privește punerea în aplicare a Acțiunii comune a UE privind armele ușoare și armele de calibru mic și a Programului UE pentru prevenirea și combaterea traficului ilicit de arme convenționale, precum și în ceea ce privește legislația în materie de SALW din Slovacia, nu au existat modificări în cursul anului 2007.

SPANIA

Camera Deputaților a aprobat Legea 53/2007 din 28 decembrie privind controlul comerțului exterior cu produse militare și produse cu dublă utilizare, intrată în vigoare la 29 ianuarie 2008. Grație acestei legi, Spania face în prezent parte din grupul țărilor care posedă legislația cea mai strictă în acest domeniu. Legea 53/2007 face trimitere la și respectă ansamblul dispozițiilor Programului de acțiune și rezoluțiilor adoptate de Adunarea Generală a Organizației Națiunilor Unite, precum și protocolul adițional la Convenția ONU împotriva criminalității organizate transnaționale (adoptată de Adunarea Generală a ONU la 31 mai 2001) împotriva traficului ilicit de arme de foc, de piese, elemente și muniție pentru acestea, cunoscut sub denumirea de „Protocolul ONU privind armele de foc”.

Introducerea acestei noi legi antrenează următoarele consecințe:

— legislația spaniolă în aceste domenii ține în prezent de o normă juridică cu nivel de lege, ceea ce instituie un instrument pentru a exercita controale cu o mai mare eficacitate;

— această nouă lege fixează noi dispoziții în materie de comerț exterior cu produse militare și produse cu dublă utilizare, cu respectarea deplină a angajamentelor asumate de Spania în cadrul diferitelor foruri internaționale și față de ansamblul regimurilor de neproliferare;

— noua lege extinde domeniul de aplicare a controalelor la armele de foc de orice tip, inclusiv la armele de vânătoare și de tir sportiv, la componentele acestora și la munițiile aferente, cu respectarea Rezoluției 55/225 adoptate de Adunarea Generală a ONU, împotriva traficului ilicit de arme de foc, de piese și muniție pentru acestea;

— legea ia în considerare în mod explicit cele opt criterii din Codul de conduită al UE privind exporturile de arme, precum și criteriul adoptat de OSCE pentru operațiunile de export referitoare la SALW;

— legea include, de asemenea, angajamentul explicit de a promova și de a participa la procesele regionale și internaționale în favoarea unui control sporit al comerțului cu arme, în special adoptarea unui tratat internațional privind comerțul cu arme.

Spania a depus la Secretariatul General al Organizației Națiunilor Unite instrumentul său de aderare la Protocolul ONU privind armele de foc la 7 februarie 2007. Acesta a intrat în vigoare la 11 martie 2007.

Spania a transpus recent în drept intern instrumentul internațional de marcare și urmărire a SALW.

I.C. Formarea administrației, a agențiilor de aplicare a legii, a organelor judiciare

Acestea sunt contribuțiile din partea statelor membre ale UE privind eforturile și inițiativele acestora în domeniul formării propriilor administrații naționale.

ROMÂNIA

România a continuat să dezvolte o activitate intensă de informare a industriei prin intermediul a diferite evenimente cum ar fi Apărarea spațiului aerian al Mării Negre – expoziție și conferință (24-27 aprilie 2007) și expoziția EXPOMIL (18-21 octombrie 2007), în vederea promovării și a diseminării cadrului juridic și a celor mai bune practici în materie de control al exporturilor în rândul companiilor.

SPANIA

În 2007, diferitele unități spaniole însărcinate cu menținerea ordinii au continuat să organizeze, ca și în anii precedenți, cursuri și ateliere privind cadrul penal în domeniul armelor de foc și al explozivilor și privind aplicarea tehnologiilor informației în controlul acestora. Au fost astfel organizate seminare în mod regulat în vederea desfășurării unei acțiuni de sensibilizare cu privire la cadrul legal care se aplică prevenirii și luptei împotriva traficului ilicit de SALW, cu obiectivul de a menține sau aprofunda cunoștințele agenților însărcinați cu aceste chestiuni.

REGATUL UNIT

Regatul Unit și-a extins reglementările în materie de brokeraj, cu privire la care au fost deja luate câteva decizii privind calea de urmat: se vor extinde controalele extrateritoriale privind armele de calibru mic și sistemele portabile de apărare antiaeriană (MANPADS) începând cu 1 octombrie 2008; în aprilie 2009 vor fi introduse controale extrateritoriale privind armele ușoare; o decizie cu privire la oportunitatea reglementării furnizării de servicii auxiliare (și în caz de răspuns afirmativ, a căror servicii) pentru toate cazurile de brokeraj de SALW trebuie încă să fie luată și se examinează în continuare oportunitatea introducerii unui registru de brokeri de arme, în special încercându-se să se răspundă la întrebarea dacă avantajele unui sistem de înregistrare justifică sarcina asupra activităților legitime. În prezent, Regatul Unit este unicul stat membru al UE care publică informații detaliate privind licențele de brokeraj, inclusiv refuzurile.

I.D. Alte inițiative sau activități

FRANȚA

Raportul anual adresat Parlamentului privind exporturile de armament ale Franței în 2007 a fost prezentat în octombrie 2008. Acesta prezintă practicile naționale de control și exercițiile internaționale în domeniul controlului exporturilor la care Franța participă. Raportul comportă o anexă privind livrările de SALW de către Franța. Acesta atestă continuarea efortului de transparență de care Franța dă dovadă de mai mulți ani cu privire la respectivele chestiuni față de societatea civilă și de comunitatea internațională.

SPANIA

Coordonate de către Inspectoratul central pentru arme de foc și explozivi al Gărzii Civile (Guardia Civil), serviciile specializate spaniole au confiscat 1 184 de arme de foc ilegale (82 dintre acestea provenind din țările din spațiul Schengen și 1 102 din țări care nu aparțin spațiului Schengen) în 2007. În prezent, autoritățile spaniole dețin un total de 269 267 de arme de foc de toate tipurile, dintre care 51 974 au fost deja selecționate pentru a fi scoase la licitație, iar 30 328 pentru a fi distruse.

În 2007, 26 291 de inspecții au fost efectuate de aceste servicii, care au dus la inițierea a 693 de proceduri împotriva fabricanților, a armurierilor, a persoanelor fizice sau a întreprinderilor de transport de fonduri, dintre care 243 aveau legătură cu armele de foc și 450 cu explozivi. Membrii administrației vamale întreprind, de asemenea, acțiuni periodice în aeroporturi și în porturi în cadrul depistării de infracțiuni în aceste domenii.

II. EFORTURI INTERNAȚIONALE DE PUNERE ÎN APLICARE ÎN CURSUL ANULUI 2007

II.A. Măsuri de combatere a acumulării și proliferării armelor ușoare și a armelor de calibru mic și de prevenire a traficului ilicit de arme convenționale

II.A.1. Asistența financiară, tehnică și de altă natură acordată programelor și proiectelor relevante conduse de ONU, CICR și alte organizații internaționale sau regionale și ONG-uri

II.A.1.1. Acțiuni și proiecte susținute de Uniunea Europeană

1. La nivel regional, acțiunile UE în domeniul SALW au inclus: Sudul și Estul Europei: Ucraina: în cadrul punerii în aplicare a Deciziei 2005/852/PESC a Consiliului: Uniunea Europeană a contribuit cu 1 000 000 EUR pentru echipamente și distrugerea a 20 000 de SALW. Acest proiect de un an a început la 4 august 2006 și este pus în aplicare de Agenția NATO pentru întreținere și aprovizionare (NAMSA). Până în prezent, au fost distruse 17 710 de SALW, iar obiectivul de 20 000 de SALW a fost mărit la 27 760 de SALW datorită reducerii costurilor directe. Cea de a doua parte a acordului de subvenționare – furnizarea de echipamente – nu a fost încă pusă în aplicare deoarece Kalinovka și Vinnitsa Rada (parlamentele locale) s-au opus cu un veto unanim planului de înființare a instalației de demilitarizare în Kalinovka și, prin urmare, este necesar mai mult timp pentru examinarea altor alternative. Aceasta a amânat întregul proces, iar durata acordului de subvenționare a trebuit să fie extinsă până la 31 martie 2008, pentru a se realiza obiectivul prevăzut al subvenționării și a se valorifica pe deplin contribuția UE. CODUN examinează posibilitatea extinderii acestei susțineri. Balcanii de Vest: pe baza activităților inițiate în 2006, planul de susținere privind SALW din cadrul proiectului-pilot al UE pentru Balcanii de Vest, pus în aplicare de Agenția Sud-Est Europeană pentru Controlul Armelor Mici și Armamentului Ușor (SEESAC), a continuat să desfășoare diferite proiecte în materie de SALW în țările din Balcanii de Vest (Albania, Bosnia și Herțegovina, Croația, FYROM, Serbia, Muntenegru și Kosovo) în scopul de a le permite acestora să stabilească cadre juridice și instituționale coerente cu politicile și practicile UE în materie de control al SALW. A fost dezvoltată o gamă largă de răspunsuri, incluzând: 1. desfășurarea unor consilieri tehnici principali ai UE în materie de SALW în Albania, Bosnia și Herțegovina, Croația, Muntenegru, teritoriul Kosovo administrat de Organizația Națiunilor Unite (Kosovo) și în Fosta Republică Iugoslavă a Macedoniei (FYROM); 2. o analiză a legislației privind controlul exporturilor și al transferurilor de arme; 3. dezvoltarea de instrumente de sprijin operațional; 4. proiectarea, dezvoltarea și implementarea unui sistem software sofisticat de înregistrare și gestionare a armelor în FYROM; 5. implicarea parlamentarilor în chestiunea SALW și formarea unui Forum parlamentar regional privind SALW; 6. cercetări privind interacțiunea copiilor și a tinerilor cu SALW în regiune; și 7. acordarea de sprijin procesului de construire a unor comunități mai sigure. Proiectul a susținut, de asemenea, activitățile în curs de desfășurare ale SEESAC în cadrul regiunii respective în materie de asistență tehnică și de dezvoltare de proiecte. Albania: proiectul Fondului de asistență al Parteneriatului pentru Pace al NATO privind demilitarizarea SALW în Albania a fost finalizat în 2007. UE a angajat 1 320 000 EUR în acest proiect (Deciziile 2003/276/PESC și 2004/790/PESC ale Consiliului), sumă din care au fost cheltuiți 1 308 423 EUR. Africa: Africa de Vest: în cadrul unui program de prevenire a conflictelor și de consolidare a păcii în regiunea Africii de Vest, cifrat la 5,5 milioane EUR (Fondul european de dezvoltare), CE a oferit o susținere în valoare de 1,45 milioane EUR Programului privind armele de calibru mic al ECOWAS (ECOSAP), furnizând asistență cu privire la instituirea și consolidarea comisiilor naționale privind armele de calibru mic și activitățile acestora. Proiectul avea, de asemenea, drept obiectiv consolidarea capacității pentru supravegherea politică globală și gestionarea eficientă a transferurilor legale de arme din subregiune și pentru formularea politicilor și dezvoltarea acestora cu privire la combaterea proliferării și a traficului de SALW. CE a susținut, de asemenea, un proiect specific (Fondul european de dezvoltare) în vederea furnizării de asistență tehnică către Unitatea pentru arme de calibru mic din cadrul ECOWAS la redactarea planului de acțiune pentru punerea în aplicare a Convenției privind SALW. Africa Centrală: CE a susținut un proiect de trei ani de 4 milioane EUR (Fondul european de dezvoltare) pentru a dezvolta capacitatea în materie de pace și de securitate a Comunității Economice a Statelor Central-Africane (ECCAS/CEEAC) în domeniul prevenirii conflictelor, al mecanismului de alertă timpurie, al cooperării cu ONG-urile active în domeniul prevenirii conflictelor, al acțiunilor politice și diplomatice, inclusiv în domeniul SALW. Uniunea Africană: CE a furnizat finanțare pentru organizarea seminarului dintre Comisia Uniunii Africane și Comisia Europeană privind deminarea și dezarmarea, incluzând SALW, pentru a intensifica dialogul între cele două organizații, a face schimb de cele mai bune practici și a examina viitoare posibile proiecte care ar trebui să fie susținute în această regiune.

2. Comisia Europeană a susținut, de asemenea, un număr semnificativ de programe mai ample în materie de dezarmare, demobilizare și reintegrare, de exemplu în Liberia, Sudan, Congo Brazzaville și Haiti, care abordează în mod direct sau indirect reducerea globală a violenței, deținerea de arme, restructurarea forțelor armate și chestiunea reintegrării combatanților în societate.

America Latină/zona Caraibilor: punerea în aplicare în 2007 a ultimei faze a proiectului „Formarea formatorilor și bazele de date” a intervenit ca urmare a adoptării de către Consiliu a Deciziei 2006/1000/PESC, care prevedea o contribuție finală de 700 000 EUR. Acest proiect de un an a contribuit la combaterea acumulării cu caracter destabilizator de SALW în America Latină și în zona Caraibilor. În cadrul acestui proiect, au fost formați până în prezent în tehnici de investigație peste 1 340 de agenți de aplicare a legii și se preconizează că până la finalul proiectului va fi format un număr total de 2 300 de agenți.

De asemenea, au fost formați peste 180 de parlamentari și de consilieri ai acestora în cadrul unei serii de cursuri de formare și sunt în stadiu de construcție și de renovare unele instalații și dispozitive în vederea unei coordonări mai bune a activităților comune. În termeni de impact, anumite țări din regiune au raportat în mod oficial confiscarea de arme de foc, de piese și de muniție aferentă și au stabilit o conexiune între aceasta și măsurile de consolidare a capacităților obținute prin intermediul cursurilor. Strategia de ieșire pentru proiectul respectiv a fost implementată cu scopul de a stimula implicarea statelor din regiune, a donatorilor și a organizațiilor locale prin finanțare bilaterală.

II.A.2. Asistența financiară, tehnică și de altă natură acordată de statele membre ale UE proiectelor privind SALW

Pe lângă proiectele finanțate de UE prin diferitele instrumente aflate la dispoziția sa, statele membre au finanțat o gamă largă de proiecte privind SALW în mod bilateral. Până în prezent, statele membre au furnizat următoarele contribuții la acest raport:

AUSTRIA

În 2007, Austria a contribuit la diferite proiecte de asistență conduse de Biroul pentru probleme de dezarmare al ONU (UNODA), în sprijinul procesului ONU împotriva SALW, acordând o atenție majoră proiectelor din Africa.

Austria a susținut în special următoarele proiecte:

— punerea în aplicare a măsurilor practice de dezarmare în Africa de Vest, suport tehnic acordat Unității pentru arme de calibru mic a Comunității Economice a Statelor din Africa de Vest (ECOWAS) și Programului privind armele de calibru mic al ECOWAS (200 000 EUR);

— reglementarea brokerajului cu arme de calibru mic în Africa (100 000 EUR);

— elaborarea unui instrument juridic pentru controlul SALW în Africa Centrală (230 000 EUR).

FINLANDA

— Finlanda a sprijinit Programul privind armele de calibru mic al ECOWAS (ECOSAP) cu suma de 250 000 EUR în 2007. O sumă similară va fi plătită în 2008, ceea ce ridică sprijinul total al Finlandei la suma de 750 000 EUR în 2006-2008.

— Susținerea misiunii OSCE în Republica Moldova, acoperind distrugerea stocurilor excedentare și expirate de muniție (în total 160 000 EUR).

— Contribuția la Programul OSCE privind SALW și munițiile convenționale în Republica Tadjikistan 2006-2008, faza I, acoperind restaurarea depozitelor de muniții în șase localități (în total 100 000 EUR).

— Contribuție la Fondul de asistență al Parteneriatului pentru Pace al NATO în Afganistan, privind furnizarea de sprijin pentru securitatea fizică și gestionarea stocurilor de muniții (în total 100 000 EUR).

FRANȚA

În perioada 2006-2008, Franța finanțează prin Programul Națiunilor Unite pentru Dezvoltare (PNUD) trei programe referitoare la armele ușoare și armele de calibru mic:

— o contribuție la programul de susținere a controlului armelor ușoare în statele membre ale ECOWAS, care asigură continuitatea eforturilor Franței în cadrul Uniunii Europene (260 000 dolari SUA);

— un proiect de reducere a violenței armate în Republica Democratică Congo prin intermediul controlului armelor ușoare și al promovării mijloacelor de existență durabile (750 000 dolari SUA);

— un program de control al armelor ușoare și de dezarmare civilă în Burundi (200 000 dolari SUA)..

De asemenea, Franța a contribuit în 2007:

— la fondul de afectare specială al Centrului regional al Națiunilor Unite pentru pace și dezarmare de la Lomé (77 000 EUR);

— la bugetul „activități” al RACVIAC-CSC (30 000 EUR).

GERMANIA

Germania contribuie la proiecte și activități în domeniul SALW, inclusiv muniția aferentă, în cadrul a diferite instituții și organizații și în cooperare cu acestea. Cele mai multe dintre aceste activități sunt desfășurate într-un cadru temporal care depășește limitele anului calendaristic. Inițiativele-cheie din 2007 sunt enumerate mai jos:

Afganistan (durata 2004-; buget global: 3 000 000 EUR)

Din anul 2004, Germania sprijină procesele DD&R (dezarmare, demobilizare și reintegrare) și DIAG (demobilizarea grupurilor armate ilegale) în Afganistan prin cofinanțarea eliminării și a distrugerii armelor și munițiilor excedentare.

Angola (durata 2003-2009, buget global: 11 990 332 EUR)

Germania susține reintegrarea socială și economică a ex-combatanților și a familiilor acestora în Angola. Prin intermediul Instituto de Reintegração Sócio-Profissional para Ex-militares (IRSEM), Germania contribuie la Programul de susținere a demobilizării și a reintegrării în Angola (ADRP), coordonat de Banca Mondială. Reintegrarea ex-combatanților este susținută la nivel local prin proiecte de dezvoltare socioeconomică și prin consolidarea administrației guvernamentale locale.

Burundi (durata 2003-2007, buget global: 15 940 000 EUR)

Germania susține proiecte pentru reintegrarea ex-combatanților, a persoanelor strămutate în interiorul țării (PSI) și a refugiaților care se întorc în Burundi. Contribuția germană prezintă patru componente majore: autorizarea structurilor comunale de reintegrare, revitalizarea producției agricole, generarea de venituri și reabilitarea infrastructurii.

Cambodgia (durata 2007-2008, buget global: 1 260 000 EUR)

Germania susține Guvernul Regal al Cambodgiei în activitatea sa referitoare la chestiunile privind controlul SALW, punând accentul pe gestionarea stocurilor și distrugerea stocurilor excedentare de muniții convenționale.

Republica Democratică Congo (durata: 2005-2011, buget global: 12 000 000 EUR)

Germania susține reintegrarea socială și economică a copiilor și a tinerilor asociați anterior forțelor combatante în provincia Maniema din R. D. Congo cu 3 500 000 EUR (asistență tehnică), precum și cu fonduri destinate reintegrării ex-combatanților care se ridică la 8 500 000 EUR (până în octombrie 2008, asistență financiară) pentru proiecte de infrastructură care presupun o utilizare intensă a forței de muncă.

Regiunea lărgită a Marilor Lacuri (durata 2003-2009, buget global: 12 900 000 EUR)

Germania contribuie la Fondul de afectare specială al Programului multinațional de demobilizare și reintegrare (MDRP) pentru regiunea lărgită a Marilor Lacuri, coordonat de Banca Mondială, cu o sumă care se cifrează la 12 900 000 EUR. Germania alocă, de asemenea, fonduri proiectului „Combaterea proliferării ilicite a armelor ușoare și a armelor de calibru mic”, care este pus în aplicare în cadrul acțiunii de susținere a procesului Conferinței privind regiunea Marilor Lacuri (2004-2011) / 7 500 000 EUR.

Liberia (durata 2005-2007, buget global: 10 750 000 EUR)

Germania susține Programul național de demobilizare și reintegrare (DDRR). Programul furnizează asistență psihosocială victimelor abuzurilor sexuale legate de război din Liberia și susține reintegrarea refugiaților și a ex-combatanților care se întorc la vatră printr-o reabilitare a infrastructurii care implică o utilizare intensă a forței de muncă.

Rwanda (durata 2003-2007, buget global: 8 773 000 EUR)

Germania susține Comisia de demobilizare și reintegrare din Rwanda (RDRP) și procesul de reintegrare socială și de reabilitare medicală a ex-combatanților în Rwanda.

„Cooperare pentru dezvoltare și controlul armelor de calibru mic” (durata 2001-2008, buget global: 3 452 000 EUR)

Guvernul german a instituit proiectul sectorial „Cooperare pentru dezvoltare și controlul armelor de calibru mic (DECOSAC)”. Unul dintre obiectivele proiectului constă în dezvoltarea și testarea instrumentelor pentru controlul armelor de calibru mic în cooperarea pentru dezvoltare. În 2007, DECOSAC a susținut Punctul focal național ugandez privind armele de calibru mic în procesul de punere în aplicare a Planului de acțiune ugandez privind controlul armelor de calibru mic în domeniul consolidării capacităților și al acțiunilor de sensibilizare. Au avut loc consultări în materie de politici și au fost organizate campanii de sensibilizare și ateliere de formare cu reprezentanți din sectorul securității, grupuri ale societății civile și ONG-uri (de exemplu, Consiliul Creștin din Uganda).

IRLANDA

De la instituirea programului de acțiune, Irlanda a contribuit cu aproximativ 2 milioane EUR la proiecte vizând în mod direct SALW. În ultimii patru ani, Irlanda a oferit finanțare Forumului de la Geneva, o organizație cu sediul la Geneva care lucrează pentru a construi parteneriate între guverne, organizații internaționale și ONG-uri, cu privire la dezarmare și chestiuni de interes comun vizând controlul armelor. Forumul de la Geneva continuă să depună eforturi pentru susținerea proceselor existente pentru a combate proliferarea și utilizarea abuzivă a armelor ușoare și a armelor de calibru mic.

Irlanda, în calitate de membru al Rețelei de securitate umană (Human Security Network), susține o abordare orientată spre oameni în chestiunea armelor și are o experiență îndelungată în furnizarea de fonduri pentru programe de dezarmare, demobilizare, reintegrare și reabilitare (DDRR). Forțele de apărare au fost direct implicate în programul DDRR în Liberia. O parte majoră a implicării a vizat aspecte privind securitatea, iar aceste forțe de apărare au ajuns la un grad de cunoaștere aprofundată a funcționării respectivelor programe, care ar putea fi utilă în viitoarele misiuni ONU din Africa. Experiența dobândită de către forțele de apărare în misiunea UNMIL în materie de DDRR poate reprezenta, de asemenea, un domeniu de viitoare cooperare cu partenerii europeni ai Irlandei. Irlanda și-a retras contingentul din misiunea în Liberia în mai 2007.

În noiembrie 2007, Irlanda a fost de acord să trimită un contingent de aproximativ 400 de membri ai Forței de apărare permanente, pentru a servi cu noua operație a Uniunii Europene în Republica Ciad și în Republica Centrafricană, mandatată de ONU și cunoscută sub denumirea de EUFOR Tchad/RCA.

Irlanda a contribuit cu 3 500 EUR la Rețeaua internațională de acțiune împotriva armelor de calibru mic (IANSA) în decembrie 2007, pentru a susține o carte privind SALW în Africa de Sud.

LETONIA

În 2007, Letonia a contribuit cu 7 000 EUR la Fondul de asistență al Parteneriatului pentru Pace al NATO pentru distrugerea armelor ușoare, a armelor de calibru mic și a sistemelor portabile de apărare antiaeriană (MANPADS) în Ucraina.

LITUANIA

În cadrul activităților de reconstrucție din provincia Ghor din Afganistan, personalul militar lituanian desfășoară din 2005 acțiuni de distrugere a stocurilor de SALW vechi, excedentare și colectate, a dispozitivelor explozive și a muniției. Echipa de reconstrucție a provinciei asistă, de asemenea, autoritățile locale în programul de demobilizare a grupurilor armate ilegale (DIAG) în Afganistan, la depozitarea armelor, la marcare și la contabilitate. Echipa de reconstrucție a asistat, de asemenea, autoritățile locale la colectarea de SALW și de muniții.

LUXEMBURG

Din 2001 până în 2004, autoritățile luxemburgheze au finanțat un proiect al Grupului de Cercetare și Informare pentru Pace și Securitate (GRIP), intitulat „Consolidarea unei rețele de ONG-uri africane în domeniul prevenirii conflictelor și al construirii păcii”. Acest proiect prevede, printre altele, crearea unei rețele de ONG-uri în Africa Centrală și Africa de Vest care activează în domeniul culturii păcii, al instituirii păcii și al luptei împotriva proliferării armelor ușoare. Contribuția totală a acestui proiect se ridică la 223 000 EUR. De asemenea, în 2007 a fost alocată suma de 20 000 EUR Grupului de Cercetare și Informare pentru Pace și Securitate, cu titlul de contribuție voluntară.

MALTA

Fabricarea, transferul și circulația ilicite ale armelor ușoare și ale armelor de calibru mic, precum și acumularea excesivă și proliferarea necontrolată a acestora rămân o preocupare majoră pentru Malta. Malta continuă să ofere o susținere deplină inițiativelor internaționale și regionale cu privire la adoptarea de noi măsuri care contribuie la dezvoltarea de modalități și mijloace inovatoare de reducere a comercializării, a fabricării și a transferurilor ilicite de arme și de controlare a producției, a comercializării, a acumulării și a utilizării armelor ușoare și armelor de calibru mic.

Malta pune accentul pe schimbul de informații atât la nivel național, cât și la nivel internațional, între autoritățile naționale și internaționale, în vederea facilitării colectării de informații privind comerțul cu SALW.

ȚĂRILE DE JOS

În 2007, Țările de Jos au contribuit la următoarele instituții, proiecte sau alte activități din domeniul armelor de calibru mic și al armamentului ușor (SALW) și al munițiilor:

— Centrul regional pentru arme de calibru mic (RECSA), punerea în aplicare a Declarației de la Nairobi și a Protocolului de la Nairobi pentru regiunea Marilor Lacuri și Cornul Africii;

— Saferworld, „Reducerea violenței armate, consolidarea securității umane și crearea condițiilor pentru o dezvoltare durabilă prin controlul armelor de calibru mic”;

— Saferworld, proiectul „Biting the Bullet”;

— Institutul pentru Studii de Securitate (ISS), studii de țară și cercetări transfrontaliere în Africa de Sud, Africa de Est și Africa Centrală în scopul punerii în aplicare și al transferului de date;

— IANSA, strategia globală de informare pentru reducerea armelor de calibru mic;

— Small Arms Survey, „finanțare de bază”;

— „Dealing and Wheeling in SALW”, documentar de Sander Francken, contribuție financiară pentru elaborarea și distribuția documentarului;

— Forumul de la Geneva, „Building Peace and Security Partnerships” („Construind parteneriate pentru pace și securitate”);

— Asociacion para Politicas Publicas (APP), activități de combatere a proliferării armelor de calibru mic în Argentina și a comerțului ilicit cu acestea;

— HALO Trust, colectarea și distrugerea armelor de calibru mic, a armelor ușoare și a munițiilor în Afganistan;

— Mine Action Group, colectarea și distrugerea armelor de calibru mic, a armelor ușoare și a munițiilor în R. D. Congo;

— OSCE, proiectul pentru distrugerea și depozitarea sigură a SALW și a munițiilor convenționale în Republica Tadjikistan;

— UNIDIR (Institutul Națiunilor Unite pentru cercetare în domeniul dezarmării), elaborarea unui „Protocol de evaluare a necesităților în materie de securitate”;

— PNUD/Bosnia și Herțegovina, distrugerea SALW și a munițiilor;

— PNUD/Kosovo, „Inițiativa privind controlul armelor de calibru mic în Kosovo”;

— PNUD/ECOWAS, „Controlul armelor de calibru mic în Manu River Union”;

— NAMSA (Agenția NATO pentru întreținere și aprovizionare)/Fondul de asistență al Parteneriatului pentru Pace al NATO, distrugerea armelor de calibru mic ușor și a armelor ușoare, a sistemelor portabile de apărare antiaeriană (MANPADS) și a munițiilor în Ucraina;

— NAMSA/Fondul de asistență al Parteneriatului pentru Pace al NATO, distrugerea munițiilor în Albania;

— Atelierul UNODA „Activități de consolidare a capacităților pentru susținerea implementării Instrumentului internațional care permite statelor să identifice și să urmărească, în mod rapid și fiabil, armamentul ușor și armele de calibru mic ilicite”, desfășurat la Nairobi în decembrie 2007;

— Contribuție la reuniunea organizată în noiembrie 2007 la Nairobi, în cursul căreia 29 de țări africane au semnat Declarația din Africa privind violența armată și dezvoltarea.

POLONIA

Forțele armate polone care participă la operațiile de menținere a păcii au continuat activitățile de colectare a armelor în Irak, Afganistan, Kosovo, Bosnia și Herțegovina. De exemplu, în 2007 contingentul militar polon EUFOR în Bosnia și Herțegovina a colectat 124 bucăți arme lungi, 2 pistoale, 7 lansatoare de grenade antitanc, 6 lansatoare M80 și RPG, 651 bucăți grenade (incluzând 69 grenade de mortieră și 80 bucăți grenade de pușcă) și 20 759 bucăți de diferite tipuri de muniție.

15 experți naționali detașați au participat la misiunea PESA EUBAM Moldova/Ucraina, care, prin consolidarea capacităților de control la frontieră și de control vamal, contribuie la prevenirea, combaterea și eradicarea traficului de SALW.

SPANIA

În domeniul SALW, Spania a participat la ansamblul lucrărilor Organizației Națiunilor Unite, ale OSCE, ale Aranjamentului de la Wassenaar și ale Forumului parlamentar privind SALW.

Spania și-a adus susținerea la inițiativa promovată de diferite ONG-uri prin intermediul campaniei „Pentru controlul armelor” și participă la grupul experților guvernamentali selecționați de secretarul general al Organizației Națiunilor Unite, însărcinat cu examinarea viabilității, a domeniului de aplicare și a parametrilor unui viitor tratat privind comerțul internațional cu arme.

În decembrie 2005, Spania a semnat un protocol de acord (memorandum de înțelegere) cu Secretariatul Executiv al Comunității Economice a Statelor din Africa de Vest (ECOWAS) și s-a angajat să contribuie la activitățile și programele organizației cu suma de un milion de euro în perioada 2006-2008, din care 750 000 EUR să fie consacrați susținerii programului de control al SALW în Africa de Vest. În 2007 a fost deci angajată suma de 250 000 EUR în acest sens.

Spania a oferit, de asemenea, o susținere financiară diferitelor activități desfășurate de Centrul Regional al Organizației Națiunilor Unite pentru Pace, Dezarmare și Dezvoltare în America Latină și în Caraibi (UN-LiREC) și de Programul Națiunilor Unite pentru Dezvoltare (PNUD) în valoare totală de 400 000 EUR (200 000 pentru fiecare organism). Printre activitățile realizate se numără un studiu comparativ privind normele și instrumentele legale în domeniul armelor de foc, al explozivilor și al munițiilor din 30 de țări din regiune și susținerea adusă procesului de distrugere a armelor de foc inițiat de Peru în decembrie 2007, proces care se află în prezent în curs de desfășurare.

Cât despre Garda Civilă (Guardia Civil), aceasta desfășoară din 2005 o activitate de asistență tehnică furnizată autorităților din Capul Verde în domeniul controlului SALW și al explozivilor.

SLOVACIA

Slovacia a adoptat Codul de conduită al UE privind exporturile de arme și, în calitate de membru OSCE, furnizează anual informații privind exporturile, importurile și excedentul de SALW, inclusiv alte informații pertinente din acest domeniu, în conformitate cu Documentul OSCE privind SALW. În politica sa de control al exporturilor, Slovacia respectă principiile OSCE privind transferurile de arme.

SUEDIA

Suedia a ratificat toate convențiile globale vizând terorismul, inclusiv Convenția privind marcarea explozivilor plastici în scopul detectării, la 5 aprilie 2007.

În special prin intermediul Ministerului Afacerilor Externe, al forțelor armate suedeze și al Agenției Suedeze de Cooperare Internațională pentru Dezvoltare (SIDA), Suedia a oferit susținere unui număr de proiecte care au drept scop prevenirea, combaterea și eradicarea comerțului ilicit cu SALW sub toate aspectele sale, astfel cum sunt prevăzute de programul de acțiune al ONU.

În 2007, Ministerul Afacerilor Externe a finanțat un studiu științific al embargourilor în materie de arme impuse de Organizația Națiunilor Unite, al impactului acestora asupra fluxurilor de arme și asupra comportamentului vizat, realizat de către Institutul Internațional de Cercetări în Domeniul Păcii din Stockholm (SIPRI) și de Programul special privind punerea în aplicare a sancțiunilor specifice din cadrul Departamentului pentru cercetări în domeniul păcii și al conflictelor de la Universitatea din Uppsala. Studiul, care este disponibil pe site-ul web al SIPRI (www.sipri.org), a fost prezentat la New York și Bruxelles și a constituit subiectul unui seminar științific la Londra. Deși nu vizau în mod specific SALW, recomandările pe care studiul le face la adresa Consiliului de Securitate al ONU în vederea îmbunătățirii eficienței embargourilor pot fi relevante pentru chestiunea SALW.

Suedia a inițiat „Inițiativa de la Stockholm privind dezarmarea, demobilizarea și reintegrarea” (SIDDR). SIDDR a fost inițiată cu scopul de a propune modalități și mijloace care pot contribui la crearea unui cadru previzibil în care procesele de dezarmare, demobilizare și reintegrare (DDR) pot fi planificate și puse în aplicare. SIDDR a avut drept rezultat un raport final emis în 2006 care conține recomandări pentru actorii internaționali implicați în programe DDR. Activitățile privind SIDDR sunt în prezent efectuate de către Folke Bernadotte Academy.

Colegiul Național de Apărare al Suediei (SNDC) este angajat în menținerea și extinderea unei rețele internaționale de experți DDR în cadrul căreia cunoștințele teoretice și practice și experiența pot fi împărtășite. SNDC este membru al Grupului de formare în domeniul dezarmării, al demobilizării și al reintegrării integrate (IDDRTG), pe care în prezent îl coprezidează; acesta este un grup de instituții de formare caracterizate de intenția comună de a dezvolta și de a face schimb de materiale destinate formării pe baza standardelor integrate de DDR ale ONU (IDDRS).

Suedia (Ministerul Afacerilor Externe) a acordat un sprijin (în valoare de 25 milioane SEK) Programului Națiunilor Unite pentru Dezvoltare (PNUD) – Biroul pentru prevenirea crizelor și redresare (BCPR). A fost semnat un acord între PNUD și Guvernul Suediei privind susținerea distrugerii armelor ușoare și a armelor de calibru mic în regiunea OSCE. Acest lucru a fost posibil grație unui memorandum de înțelegere între Secretariatul OSCE și BCPR PNUD, care a fost semnat în iunie 2006 la inițiativa Suediei. Au fost alocate fonduri specifice proiectelor comune OSCE-PNUD în domeniul SALW în Belarus, Muntenegru și Tadjikistan, precum și proiectelor din domeniul SALW din Bosnia și Herțegovina (PNUD SACHIB) și proiectului regional privind armele de calibru mic din Europa de Sud-Est (SEESAC).

Împreună cu Ucraina și Letonia, Suedia participă la un proiect trilateral de distrugere a muniției în Ucraina. Ministerul Afacerilor Externe contribuie cu 3,8 milioane SEK pentru perioada 2007-2009.

În plus, Ministerul Afacerilor Externe a susținut următoarele proiecte începând cu 2005:

— Small Arms Survey, Geneva: 1 milion SEK pe an (2005, 2006, 2007), sub formă de finanțare de bază

— IANSA: 350 000 SEK (2006-2007)

— Viva Rio: 350 000 SEK (2006), 275 000 SEK (2007) pentru buletinul de informare „En la Mira”

— Forumul de la Geneva: 250 000 SEK (2007)

— SIPRI (pe lângă finanțarea de bază): 265 000 SEK în 2008 pentru un proiect de cercetare privind notificările în materie de SALW transmise de state către Registrul ONU al armelor convenționale (UNROCA); 1 921 000 SEK în 2008 pentru un studiu privind transferurile de SALW către Africa; 1 885 000 SEK în 2008 pentru editarea anuarului SIPRI.

Prin SIDA, Suedia acordă susținere procesului de la Nairobi, precum și punerii în aplicare a Convenției interamericane privind armele de foc prin Organizația Statelor Americane (OAS) și ONU. Suedia a susținut, de asemenea, financiar programul privind armele de calibru mic în Africa de Vest al Comunității Economice a Statelor din Africa de Vest (ECOWAS) (20 milioane SEK pentru perioada 2006-2007) și UN-LiREC (12 milioane SEK pentru perioada 2005-2007).

În plus, SIDA a susținut următoarele proiecte privind SALW începând cu 2005:

— Programul global al Saferworld, partea din program care vizează componentele de SALW – 10,6 milioane SEK (2005-2007)

— Programul global al ISS, partea din program care vizează componentele de SALW – 13 milioane SEK (2005-2007)

— Programul global al UNICEF privind minele terestre și armele de calibru mic, partea din program care vizează componentele de SALW –